
Text rozhodnutia
Súd: Krajský súd Bratislava Spisová značka: 3CoKR/51/2016 Identifikačné číslo súdneho spisu: 2116203363 Dátum vydania rozhodnutia: 30. 09. 2016 Meno a priezvisko sudcu, VSÚ: JUDr. Boris Tóth ECLI: ECLI:SK:KSBA:2016:2116203363.1 Uznesenie Krajský súd v Bratislave, v zložení senátu: JUDr. Boris Tóth predseda senátu, JUDr. Beáta Trandžíková a JUDr. Paulína Pacherová, členky senátu, v právnej veci navrhovateľa - dlžníka: D. O., nar. XX.XX.XXXX, bytom I. XX, XXX XX I. A., predbežným správcom ktorého je: I&R KONKURZY A REŠTRUKTURALIZÁCIE, k.s., so sídlom kancelárie Bratislavská 17/26, 924 01 Galanta, IČO: 36 865 265, o vyhlásenie konkurzu na jeho majetok, o odvolaní dlžníka proti uzneseniu Okresného súdu Trnava č.k. 36K/8/2016-75 zo dňa 16.05.2016, pomerom hlasov 3 : 0, takto r o z h o d o l : Odvolací súd odvolanie dlžníka proti uzneseniu Okresného súdu Trnava č.k. 36K/8/2016-75 zo dňa 16.05.2016 odmieta. o d ô v o d n e n i e : 1. Napadnutým uznesením súd prvej inštancie, v zmysle § 20 ods. 1 až 5 zákona NR SR č. 7/2005 Z.z., o konkurze a reštrukturalizácii a o zmene a doplnení niektorých zákonov v znení neskorších predpisov (ďalej len „ZKR“), zastavil konkurzné konanie voči dlžníkovi pre nedostatok majetku. K tomuto rozhodnutiu dospel po tom, čo mal zo správ predbežného správcu preukázané, že hodnota majetku dlžníka nebude postačovať ani na úhradu nákladov konkurzu, keďže majetok dlžníka neprevyšuje hodnotu 1.659,70 eur určenú ustanovením § 9 ods. 1 vyhlášky MS SR č. 665/2005 Z.z., ktorou sa vykonávajú niektoré ustanovenia zákona č. 7/2005 Z.z. o konkurze a reštrukturalizácii (ďalej len „vyhláška“). 2. Proti tomuto uzneseniu podal odvolanie dlžník, ktorý sa nestotožnil so závermi konkurzného súdu a poukázal na to, že ním vlastnený majetok prekračuje vyhláškou stanovené limity pre vedenie konkurzného konania. 3. Predbežný správca sa k odvolaniu dlžníka vyjadril tak, že trvá na skutočnostiach uvedených v záverečnej správe zo dňa 06.05.2016 a hodnotenie dlžníka ohľadom prípadného napadnutia dražby žalobou a tak opätovného získania majetku, resp. ekonomických aspektov speňažovania jeho majetku považoval za irelevantné. 4. Krajský súd, ako súd odvolací (§ 34 zákona NR SR č. 160/2015 Z.z. Civilný sporový poriadok /ďalej len „CSP“/), prejednal vec v rozsahu predpokladanom v § 379 CSP, bez nariadenia pojednávania, v súlade s ustanovením § 385 CSP a dospel k záveru, že odvolanie dlžníka je potrebné odmietnuť. 5. Podľa § 355 ods. 2 CSP, proti uzneseniu súdu prvej inštancie je prípustné odvolanie, ak to zákon pripúšťa. Podľa § 198 ods. 1 ZKR, súd v konaní podľa tohto zákona rozhoduje uznesením. Proti uzneseniu vydanom v konkurznom konaní, v reštrukturalizačnom konaní alebo v konaní o oddlžení je odvolanie prípustné, len ak to ustanovuje tento zákon. Dovolanie ani mimoriadne dovolanie proti uzneseniu vydanému v konaní podľa tohto zákona nie je prípustné. Podľa § 20 ods. 3 ZKR, uznesenie o zastavení konkurzného konania pre nedostatok majetku súd doručí účastníkom konkurzného konania. Proti uzneseniu je oprávnený podať odvolanie každý veriteľ dlžníka. Podanie odvolania veriteľom, ktorý nie je účastníkom konkurzného konania, sa považuje za pristúpenie do konkurzného konania. Podľa § 386 písm. b) CSP, odvolací súd odmietne odvolanie, ak bolo podané neoprávnenou osobou. 6. Účastník konania je vo všeobecnosti oprávnený k podaniu odvolania, nakoľko ide o jedno z jeho základných práv v civilnom súdnom konaní a zároveň ide o jeden z prostriedkov právnej istoty. Avšak nie proti každému rozhodnutiu môže byť odvolanie podané a osobitne v konkurznom konaní je odvolanie prípustné len ak to ustanovuje Zákon o konkurze a reštrukturalizácii. Z hľadiska prípustnosti odvolania pôjde o skúmanie dvoch aspektov, ktoré musia byť naplnené súčasne, tzv. objektívnu a subjektívnu stránku odvolania. Subjektívna stránka prípustnosti odvolania zohľadňuje jeho osobný aspekt, t.j. či je u konkrétneho odvolateľa - zákonom predpokladanej osoby - daný dôvod na podanie tohto opravného prostriedku. Stránka objektívna je vymedzená ustanovením § 198 ods. 1 ZKR, určujúcim podmienky prípustnosti odvolania. Zohľadňuje vecný aspekt tohto opravného prostriedku, t.j. či smeruje proti rozhodnutiu pri ktorom zákon predpokladá prípustnosť odvolania. V konkurznom, resp. reštrukturalizačnom konaní sa predpokladá všeobecná neprípustnosť odvolania s výnimkou tých rozhodnutí, kde Zákon o konkurze a reštrukturalizácii odvolanie, ako opravný prostriedok, výslovne pripúšťa. 7. V konkrétnom prípade, pri rozhodovaní o zastavení konkurzného konania pre nedostatok majetku sa súd riadi ustanovením § 20 ods. 3 ZKR, ktorý proti uzneseniu o zastavení konkurzného konania pre nedostatok majetku síce odvolanie pripúšťa, ale len pre kategóriu každého veriteľa dlžníka, teda nie pre iné osoby. Teda odvolanie je z hľadiska objektívnej prípustnosti odvolania prípustné, ale ako rozhodujúce vystupuje posúdenie otázky, či odvolanie dlžníka proti tomuto uzneseniu súdu prvej inštancie bolo prípustné subjektívne. Odvolací súd mal za to, že vzhľadom na uvedené nie je dlžníkovi zákonom zverená možnosť odvolanie podať, a preto vychádzajúc zo znenia citovaných ustanovení odvolací súd dospel k záveru, že dlžník nie je osobou oprávnenou na podanie odvolania proti uzneseniu súdu prvej inštancie o zastavení konkurzného konania pre nedostatok majetku, a preto v súlade s § 386 písm. b) CSP rozhodol tak, ako je uvedené vo výroku tohto uznesenia. pomerom hlasov 3 : 0 Poučenie: Proti tomuto rozhodnutiu odvolaniu nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2016:2116203363.1 (dáta aktuálne k 11. 11. 2026). Záväzné je znenie zverejnené súdom.




